b'\n_START_ARTICLE_\nErgonomija\n_START_PARAGRAPH_\nErgonomija je prilagoditev delovnega okolja uporabniku. Z ustreznim ergonomskim na\xc4\x8drtovanjem se prepre\xc4\x8dijo po\xc5\xa1kodbe zaradi ponavljajo\xc4\x8dih se gibov, ki se lahko s\xc4\x8dasoma razvijejo in povzro\xc4\x8dijo dolgotrajno delovno nezmo\xc5\xbenost._NEWLINE_Opredelitev ergonomije (Mednarodno zdru\xc5\xbeenje za ergonomijo):_NEWLINE_Ergonomija (ali \xc4\x8dlove\xc5\xa1ki dejavniki) je veda, ki se ukvarja z razumevanjem interakcije med ljudmi in drugimi elementi sistema, ter poklic, ki temelji na teoriji, na\xc4\x8delih, podatkih in metodah oblikovanja za \xc4\x8dim bolj\xc5\xa1e po\xc4\x8dutje ljudi in splo\xc5\xa1no sistemsko u\xc4\x8dinkovitost._NEWLINE_Namen ergonomije je izpolnitev dveh ciljev: zagotavljanje zdravja ljudi in pove\xc4\x8danje produktivnosti. Uporablja se na primer pri oblikovanju pohi\xc5\xa1tva ali vmesnikov naprav, ki so prijazni do uporabnika.\n_START_SECTION_\nZgodovina in etimologija\n_START_PARAGRAPH_\nTemelji ergonomije so se razvili \xc5\xbee v obdobju Anti\xc4\x8dne Gr\xc4\x8dije. Veliko dokazov ka\xc5\xbee na to, da so Grki v 5. stoletju pr. n. \xc5\xa1t. pri na\xc4\x8drtovanju orodij, dela in delovnih mest uporabljali ergonomska na\xc4\x8dela. Eden od zanimivih dokazov za to je Hipokratov opis delovnega mesta kirurga in razporeditve instrumentov, ki jih uporablja pri delu (glej Marmaras, Poulakakis in Papakostopoulos, 1999). Poleg tega arheolo\xc5\xa1ki dokazi ka\xc5\xbeejo, da so zgodnje egip\xc4\x8danske dinastije med drugim izdelovale orodje in gospodinjsko opremo v skladu z ergonomskimi na\xc4\x8deli. Zato je vpra\xc5\xa1ljivo, ali je trditev Marmarasa in dr. v zvezi z izvorom ergonomije dejansko pravilna (I G Okorji, 2009)._NEWLINE_Izraz ergonomija izhaja iz gr\xc5\xa1kih besed ergon [deli] in nomos [naravni zakoni]. V modernem leksikonu je bil prvi\xc4\x8d omenjen, ko je Wojciech Jastrz\xc4\x99bowski to besedo uporabil v \xc4\x8dlanku iz leta 1857 z naslovom Rys ergonomji czyli nauki o pracy, opartej na prawdach poczerpni\xc4\x99tych z Nauki Przyrody (Pregled ergonomije, tj. vede o delu na podlagi ugotovitev, ki izhajajo iz naravoslovnih ved)._NEWLINE_Nato je v 19. stoletju Frederick Winslow Taylor razvil metodo znanstvenega upravljanja, v skladu s katero se posku\xc5\xa1a najti najprimernej\xc5\xa1a metoda za opravljanje dolo\xc4\x8dene naloge. Taylor je ugotovil, da se lahko na primer potroji koli\xc4\x8dina premoga, ki ga izkopljejo rudarji, \xc4\x8de se postopno zmanj\xc5\xa1ata velikost in te\xc5\xbea lopat za premog, dokler se ne dose\xc5\xbee najve\xc4\x8dja u\xc4\x8dinkovitost rudarjev. Taylorjeve metode sta na za\xc4\x8detku 20. stoletja nadalje preu\xc4\x8devala Frank in Lillian Gilbreth. Njun cilj je bil izbolj\xc5\xa1ati u\xc4\x8dinkovitost pri delu z odpravo nepotrebnih korakov in dejanj. Na podlagi tega pristopa sta Frank in Lillian Gilbert zmanj\xc5\xa1ala \xc5\xa1tevilo gibov v zidarstvu z 18 na 4,5 giba, kar je omogo\xc4\x8dilo zidarjem, da so pove\xc4\x8dali svojo u\xc4\x8dinkovitost z 120 na 350 zidakov na uro._NEWLINE_Druga svetovna vojna je mo\xc4\x8dno zaznamovala razvoj novih in naprednih strojev ter oro\xc5\xbeja, zaradi \xc4\x8desar so se in\xc5\xbeenirji zna\xc5\xa1li pred novim izzivom. Odlo\xc4\x8danje, pozornost, zavedanje okolice in koordinacija roke-o\xc4\x8di so postali klju\xc4\x8dnega pomena za uspeh ali neuspeh naloge. Ugotovili so, da tehnolo\xc5\xa1ko brezhibna letala, ki jih pilotirajo najbolj usposobljeni piloti, v\xc4\x8dasih vseeno strmoglavijo. Leta 1943 je poro\xc4\x8dnik ameri\xc5\xa1ke vojske Alphonse Chapanis dokazal, da je\xc2\xa0\xc2\xbbnapak pilotov\xc2\xab\xc2\xa0veliko manj, \xc4\x8de se zapletene naprave v pilotski kabini nadomestijo z bolj logi\xc4\x8dnimi in preprostimi instrumenti._NEWLINE_Ergonomija je v desetletjih po vojni do\xc5\xbeivela nadaljnji razvoj. V obdobju razvoja vesoljske tehnologije so nov izziv predstavljali novi \xc4\x8dlove\xc5\xa1ki dejavniki, povezani z brezte\xc5\xbenostjo in veliko gravitacijsko silo. Kako dolgo potovanje v vesolje prenese \xc4\x8dlove\xc5\xa1ko telo in kak\xc5\xa1en vpliv imajo potovanja v vesolje na \xc4\x8dlove\xc5\xa1ko psihi\xc4\x8dno in fizi\xc4\x8dno stanje? Z za\xc4\x8detkom informacijske dobe se je razvilo novo podro\xc4\x8dje ergonomije, in sicer interakcija med \xc4\x8dlovekom in ra\xc4\x8dunalnikom. Poleg tega zaradi vedno ve\xc4\x8djega povpra\xc5\xa1evanja po izdelkih \xc5\xa1iroke porabe in elektronskih napravah vedno ve\xc4\x8d podjetij pri oblikovanju izdelkov upo\xc5\xa1teva \xc4\x8dlove\xc5\xa1ke dejavnike._NEWLINE_Izraz ergonomija pa je postal \xc5\xa1iroko uveljavljen zlasti zaradi britanskega psihologa Hywela Murrella, ki je leta 1949 o tej temi predaval na sestanku britanske mornarice, na podlagi \xc4\x8desar je bilo ustanovljeno Zdru\xc5\xbeenje za ergonomijo. V okviru tega zdru\xc5\xbeenja je nadaljeval z raziskavami, ki jih je izvajal med drugo svetovno vojno in po njej.\n_START_SECTION_\nUporaba\n_START_PARAGRAPH_\nZdru\xc5\xbeenje za \xc4\x8dlove\xc5\xa1ke dejavnike in ergonomijo zajema ve\xc4\x8d kot dvajset tehni\xc4\x8dnih podskupin, kar ka\xc5\xbee na zelo \xc5\xa1iroko uporabo tega podro\xc4\x8dja. In\xc5\xbeeniring, pri katerem se upo\xc5\xa1tevajo \xc4\x8dlove\xc5\xa1ki dejavniki, se \xc5\xa1e naprej uspe\xc5\xa1no uporablja na podro\xc4\x8dju vesoljske znanosti, preu\xc4\x8devanja staranja, zdravstvenega varstva, informacijske tehnologije, industrijskega oblikovanja, prometa, izobra\xc5\xbeevanja, jedrskega in virtualnega okolja itd. Profesorica ergonomije na Univerzi v Torontu Kim Vicente trdi, da so za jedrsko nesre\xc4\x8do v \xc4\x8cernobilu odgovorni arhitekti, ki niso namenili dovolj pozornosti \xc4\x8dlove\xc5\xa1kim dejavnikom.\xc2\xa0\xc2\xbb\xc4\x8ceprav so bili in\xc5\xbeenirji dobro usposobljeni, zaradi zapletenosti reaktorja in nadzornih plo\xc5\xa1\xc4\x8d niso bili sposobni ugotoviti, kaj se dogaja [tik pred nesre\xc4\x8do].\xc2\xab_NEWLINE_Fizi\xc4\x8dna ergonomija ima pomembno vlogo na podro\xc4\x8dju medicine, zlasti za osebe, ki imajo fiziolo\xc5\xa1ke bolezni ali motnje, kot sta artritis (kroni\xc4\x8dni ali akutni) in sindrom karpalnega kanala. Pritisk, ki ga zdrave osebe morda sploh ne zaznajo, lahko osebam, ki trpijo za to boleznijo, povzro\xc4\x8di hudo bole\xc4\x8dino, zato ne morejo uporabljati nekaterih naprav. Veliko ergonomsko oblikovanih izdelkov se uporablja za zdravljenje ali prepre\xc4\x8devanje nastanka takih bolezni in za odpravo kroni\xc4\x8dnih bole\xc4\x8din, ki nastanejo zaradi fizi\xc4\x8dnega pritiska._NEWLINE_Vpra\xc5\xa1anje \xc4\x8dlove\xc5\xa1kih dejavnikov je pomembno tudi pri preprostih sistemih in potro\xc5\xa1ni\xc5\xa1kih izdelkih. Nekateri primeri: mobilni telefoni in druge prenosne naprave, ki postajajo vedno manj\xc5\xa1e in bolj zapletene, ve\xc4\x8d milijonov videorekorderjev, na katerih utripa\xc2\xa0\xc2\xbb12:00\xc2\xab\xc2\xa0po vsem svetu, ker zelo malo ljudi zna nastaviti uro, budilke, ki jih zaspani uporabniki nenamerno izklopijo, \xc4\x8deprav so nameravali le zadremati za nekaj minut. Cilj oblikovanja, usmerjenega k uporabniku, ki se imenuje tudi sistemski pristop ali \xc5\xbeivljenjski cikel uporabnosti, je izbolj\xc5\xa1ati uporabni\xc5\xa1ke sisteme.\n_START_SECTION_\nNa\xc4\x8drtovanje ergonomskih poskusov\n_START_PARAGRAPH_\nPri na\xc4\x8drtovanju ergonomskega poskusa je treba upo\xc5\xa1tevati ve\xc4\x8d korakov. Najprej je treba izbrati problem s prakti\xc4\x8dnimi posledicami. S preskusom problema je treba podpreti ali testirati trenutno uveljavljeno teorijo. Uporabnik izbere eno ali ve\xc4\x8d odvisnih spremenljivk, s katerimi se obi\xc4\x8dajno merijo varnost, zdravje in/ali fiziolo\xc5\xa1ka u\xc4\x8dinkovitost. Na razli\xc4\x8dnih ravneh je treba izbrati neodvisne spremenljivke. Obi\xc4\x8dajno pri tak\xc5\xa1nih poskusih sodelujejo pla\xc4\x8dani prostovoljci. Poskus se opravi v obstoje\xc4\x8dem okolju in z uporabo obstoje\xc4\x8de opreme in/ali programske opreme. Uporabniki morajo dobiti pri testiranju jasna navodila o uporabljeni metodi ali nalogi ter podpisati izjavo, da sodelujejo prostovoljno. Uporabnik mora poznati vse mogo\xc4\x8de kombinacije in vrste interakcije, da zazna veliko razlik, ki se lahko pojavijo. Da se dose\xc5\xbeejo \xc4\x8dim bolj\xc5\xa1i rezultati, je treba izvesti ve\xc4\x8d posameznih opazovanj in rezultate poskusov med seboj primerjati. Pogosto je treba pred za\xc4\x8detkom poskusa dobiti dovoljenje od pristojnega organa. Po koncu poskusa se na podlagi matemati\xc4\x8dnega modela dobijo jasni podatki._NEWLINE_Poskus se za\xc4\x8dne s pilotnim poskusom. Najprej se je treba prepri\xc4\x8dati, ali prostovoljci razumejo navodila, ali oprema deluje in ali je poskus mogo\xc4\x8de kon\xc4\x8dati v dolo\xc4\x8denem \xc4\x8dasu. Prostovoljci obi\xc4\x8dajno za sodelovanje pri poskusu dobijo pla\xc4\x8dilo. Ko so vsi podatki zbrani, jih je treba analizirati in zabele\xc5\xbeiti. Nato jih je treba na pravi na\xc4\x8din obdelati. Zatem se napi\xc5\xa1e poro\xc4\x8dilo, v katerem je pojasnjen poskus. V njem morajo biti podatki analizirani na sistemati\xc4\x8den na\xc4\x8din, da so popolnoma jasni in nedvoumni.\n_START_SECTION_\nErgonomija na delovnem mestu\n_START_PARAGRAPH_\nZunaj podro\xc4\x8dja same discipline se izraz ergonomija obi\xc4\x8dajno uporablja v povezavi s fizi\xc4\x8dno ergonomijo in delovnim mestom (na primer ergonomsko oblikovani stoli in tipkovnice). Ergonomija na delovnem mestu je ve\xc4\x8dinoma povezana z zagotavljanjem kratkoro\xc4\x8dne in dolgoro\xc4\x8dne varnosti zaposlenih. Ergonomija pomaga zmanj\xc5\xa1ati stro\xc5\xa1ke z izbolj\xc5\xa1anjem varnosti, s \xc4\x8dimer se zmanj\xc5\xa1ajo tudi stro\xc5\xa1ki, ki jih imajo delodajalci zaradi pla\xc4\x8devanja od\xc5\xa1kodnin delavcem. Ve\xc4\x8d kot pet milijonov delavcev na primer vsako leto dobi po\xc5\xa1kodbe, povezane s preobremenjenostjo. Z ergonomijo se lahko delovna mesta na\xc4\x8drtujejo tako, da delavci niso preobremenjeni, pri \xc4\x8demer predelovalna industrija prihrani ve\xc4\x8d milijard evrov, ki bi jih sicer morala pla\xc4\x8dati delavcem za od\xc5\xa1kodnino zaradi po\xc5\xa1kodb na delovnem mestu._NEWLINE_Ergonomska na\xc4\x8dela imajo lahko pri na\xc4\x8drtovanju delovnih mest reaktivno ali proaktivno vlogo. Reaktivna ergonomija se uporabi, kadar je nekaj treba popraviti, pri \xc4\x8demer se sprejmejo popravni ukrepi. Proaktivna ergonomija je proces iskanja podro\xc4\x8dij, ki bi jih bilo mogo\xc4\x8de izbolj\xc5\xa1ati ali izpopolniti, preden se pojavijo velike te\xc5\xbeave. Te\xc5\xbeave se lahko re\xc5\xa1ijo z ustreznim na\xc4\x8drtovanjem opreme, naloge ali okolja. Pri na\xc4\x8drtovanju opreme se lahko spremenita dejanska oblika in funkcionalnost naprav, ki jih uporabljajo ljudje. Pri na\xc4\x8drtovanju naloge se spremeni na\xc4\x8din dela z opremo. Pri na\xc4\x8drtovanju okolja se spremeni okolje, v katerem delajo ljudje, fizi\xc4\x8dna oprema, ki jo uporabljajo, pa ostane enaka.\n_START_SECTION_\nIn\xc5\xbeenirska psihologija\n_START_PARAGRAPH_\n\xc2\xbbIn\xc5\xbeenirska psihologija\xc2\xab\xc2\xa0je interdisciplinarna veja ergonomije, ki preu\xc4\x8duje odnose med ljudmi in napravami. Njen namen je izbolj\xc5\xa1anje oz. izpopolnitev teh odnosov. To lahko vklju\xc4\x8duje preoblikovanje opreme, spremembo na\xc4\x8dina uporabe naprave ali spremembo lokacije izvajanja dela. Pogosto pravimo, da in\xc5\xbeenirski psihologi poskrbijo, da je nek izdelek bolj\xc2\xa0\xc2\xbbuporabniku prijazen\xc2\xab._NEWLINE_In\xc5\xbeenirska psihologija je uporabno podro\xc4\x8dje psihologije, ki obravnava psiholo\xc5\xa1ke dejavnike pri oblikovanju in uporabi opreme. Pojem \xc4\x8dlove\xc5\xa1ki dejavniki je \xc5\xa1ir\xc5\xa1i od in\xc5\xbeenirske psihologije, ki je usmerjena zlasti na oblikovanje sistemov, ki obdelujejo informacije na podoben na\xc4\x8din, kot to poteka v mo\xc5\xbeganih.\n_START_SECTION_\nErgonomija sedenja\n_START_PARAGRAPH_\nNajbolj\xc5\xa1i na\xc4\x8din za zman\xc5\xa1anje pritiska v hrbtnem delu je stoje\xc4\x8di polo\xc5\xbeaj. Vendar je ob\xc4\x8dasno potrebno tudi sesti. Med sedenjem se ve\xc4\x8dina telesne te\xc5\xbee prenese na sedalo sede\xc5\xbea. Nekaj te\xc5\xbee se prenese tudi na tla, naslonjalo sede\xc5\xbea in podlakti. Bistvo dobrega oblikovanja sede\xc5\xbea so to\xc4\x8dke v katerih se te\xc5\xbea telesa prena\xc5\xa1a na sedalo sede\xc5\xbea, naslon sede\xc5\xbea, tla in naslon rok. Celodnevno sedenje lahko povzro\xc4\x8di ptitisk na hrbtni del in s tem povzro\xc4\x8da ne\xc5\xbeeljeno bole\xc4\x8dino, v kolikor deli telesa niso primerno podprti._NEWLINE_Lumbalni (spodnji) del htbtenice potrebuje primerno podporo. S tem se zmanj\xc5\xa1a pritisk na medvreten\xc4\x8dne diske hrbtenice. Prekomeren pritisk na spodnji del hrbta se prepre\xc4\x8di tako, da naslonjalo stola primerno podpira ledveni del hrbta. Kot med sedalom in naslonjalom naj ima 120 stopinj. Naslonjalo v spodnjem (lumbalnem) delu hrbta naj bo izbo\xc4\x8deno 5 centimetrov. Slaba stran tako odprtega kota telesa je, da se trup pomakne nazaj, stran od polo\xc5\xbeaja, ki je potreben na primer za delo ob pisalni mizi. To te\xc5\xbeavo lahko med drugim re\xc5\xa1imo z uporabo stola kle\xc4\x8dalnika. Dober kle\xc4\x8dalnik omogo\xc4\x8da sedenje, pri katerem je na\xc5\xa1e telo odprto, ker se zmanj\xc5\xa1a kot spodnjega dela telesa, hrbtenica je v naravnem polo\xc5\xbeaju, sedi\xc5\xa1\xc4\x8de pa je v ustreznem polo\xc5\xbeaju za opravljanje dela. Dobra stran tega polo\xc5\xbeaja je, da kot telesa pri nagibanju naprej ostane 90 stopinj ali ve\xc4\x8d. Veliko ljudi zmotno meni, da telesno te\xc5\xbeo pri sedenju na kle\xc4\x8dalnikih nosijo kolena in da jih zato uporabniki, ki imajo te\xc5\xbeave s koleni, ne morejo uporabljati. Zaradi tega zmotnega prepri\xc4\x8danja je bila oblikovana cela generacija kle\xc4\x8dalnikov, pri katerih so posku\xc5\xa1ali popraviti to lastnost z dodatkom vodoravnega sedi\xc5\xa1\xc4\x8da s pomo\xc5\xbenim podstavkom za kolena. Ti kle\xc4\x8dalniki so popolnoma v nasprotju z namenom stolov. Pri pravem kle\xc4\x8dalniku nekaj te\xc5\xbee sicer nosijo golena, vendar pa je glavna naloga goleni (kolen), da oseba, ki sedi na kle\xc4\x8dalniku, ne zdrsne naprej in ne pade s stola. Ve\xc4\x8dino te\xc5\xbee nosi zadnjica. Drug na\xc4\x8din za prepre\xc4\x8devanje padcev je posebno oblikovano sedi\xc5\xa1\xc4\x8de. Ta vrsta sedi\xc5\xa1\xc4\x8d se obi\xc4\x8dajno uporablja pri nekatereih stolih za sedenje v polstoje\xc4\x8dem polo\xc5\xbeaju, pri katerih se posnema polo\xc5\xbeaj jaha\xc4\x8da na konju._NEWLINE_Drug na\xc4\x8din za zmanj\xc5\xa1anje pritiska na lumbalni del hrbtenice je uporaba naslonjal za roke. Z njimi se del telesne te\xc5\xbee s sedi\xc5\xa1\xc4\x8da in naslonjala za hrbet prerazporedi na naslonjalo za roke. Naslonjalo za roke mora biti nastavljivo po vi\xc5\xa1ini, da se prepre\xc4\x8di preobremenjenost ramen.\n_START_SECTION_\nOrganizacije\n_START_PARAGRAPH_\nMednarodno zdru\xc5\xbeenje za preu\xc4\x8devanje ergonomije (International Ergonomics Association (IEA)) je zveza dru\xc5\xa1tev z vsega sveta, ki se ukvarjajo z ergonomijo in \xc4\x8dlove\xc5\xa1kimi dejavniki. V zdru\xc5\xbeenju IEA si prizadevajo izpopolniti in dose\xc4\x8di napredek na podro\xc4\x8dju ergonomije kot vede ter njenega izvajanja in izbolj\xc5\xa1ati kakovost \xc5\xbeivljenja z raz\xc5\xa1irjanjem njene uporabe ter koristi za dru\xc5\xbebo. Od septembra 2008 je v Mednarodnem zdru\xc5\xbeenju za preu\xc4\x8devanje ergonomije 46 povezanih dru\xc5\xa1tev in dve zunanji dru\xc5\xa1tvi._NEWLINE_Mednarodno Zdru\xc5\xbeenje avtomobilisti\xc4\x8dnih in\xc5\xbeenirjev (Society of Automotive Engineers (SAE)) je strokovna organizacija za strokovnjake s podro\xc4\x8dja in\xc5\xbeeniringa mobilnih konstrukcij v vesoljski in avtomobilski industriji ter industriji gospodarskih vozil. Je organizacija za razvoj standardov na podro\xc4\x8dju in\xc5\xbeeniringa pogonskih vozil vseh vrst, med drugim avtomobilov, tovornjakov, plovil, letal in drugih. Zdru\xc5\xbeenje avtomobilisti\xc4\x8dnih in\xc5\xbeenirjev je dolo\xc4\x8dilo \xc5\xa1tevilne standarde, ki se uporabljajo v avtomobilski industriji in drugod. Spodbuja oblikovanje vozil v skladu z uveljavljenimi na\xc4\x8deli \xc4\x8dlove\xc5\xa1kih dejavnikov. Spada med najvplivnej\xc5\xa1e organizacije, ki si prizadevajo za upo\xc5\xa1tevanje ergonomskih na\xc4\x8del pri oblikovanju vozil. Zdru\xc5\xbeenje redno prireja konference, na katerih obravnavajo teme, ki pokrivajo vse vidike \xc4\x8dlove\xc5\xa1kih dejavnikov/ergonomije._NEWLINE_V Zdru\xc5\xbeenem kraljestvu je strokovni organ za ergonome In\xc5\xa1titut za ergonomijo in \xc4\x8dlove\xc5\xa1ke dejavnike (The Institute of Ergonomics and Human Factors), v ZDA pa Dru\xc5\xa1tvo za preu\xc4\x8devanje \xc4\x8dlove\xc5\xa1kih dejavnikov in ergonomije (Human Factors and Ergonomics Society). V Evropi ureja strokovna spri\xc4\x8devala Center za registracijo evropskih ergonomov (Centre for Registration of European Ergonomists (CREE)). V ZDA to funkcijo opravlja Odbor za izdajanje potrdil strokovnjakom s podro\xc4\x8dja ergonomije (Board of Certification in Professional Ergonomics). V Kanadi je strokovni organ za ergonome Zdru\xc5\xbeenje kanadskih ergonomov._NEWLINE_Dru\xc5\xa1tvo za preu\xc4\x8devanje \xc4\x8dlove\xc5\xa1kih dejavnikov in ergonomije (Human Factors and Ergonomics Society (HFES) je najve\xc4\x8dja organizacija strokovnjakov na svetu, ki se ukvarjajo s preu\xc4\x8devanjem \xc4\x8dlove\xc5\xa1kih dejavnikov in ergonomije. V dru\xc5\xa1tvu si prizadevajo pospe\xc5\xa1evati raziskovanje in izmenjavo znanja o zna\xc4\x8dilnostih ljudi, ki zadevajo oblikovanje sistemov in naprav vseh vrst.'